بحضرت جمالك ازهد العشاك
مضطر افك حبك قافل البيبان
من تكبل علي سجادة اسوي الروح
واتوضه بعطر لوشفت وكتك حان
اتعثر اكبالك بالجذب تمثيل
خاطر بالوجه تاخذني بالاحضان
وماجني حضنتك جني ذاك اليوم
حاضن جنس حوى من انخلق للان
تعله انفاسنه ونعرفها ماهي انفاس
حمم خلص وكتها وتنزل ابركان
ويهب عالي الهوى وشعرك عليه يثور
جن ضدي حرب ماخله حسنك بان
يصعد على الوجه ويبوش الوجنات
انزلة اعله الزنود ايفصللها اردان
راح اغرك ابشعرك لو ردت ماموت
دنيلي الشفايف وانقذ الغركان
طولك مستقيم الدنيا تحلف بيه
بس خصرك فضحنه بكل وكت سكران
معذور ايتمايل شرب كومه اعيون
هو احنه النباوع صار عدنه ادمان
لاتوصل لحينه الناس ضجت بيك
شارعنه اشتكالي وزعلو الجيران
انتة اشعرفك سلمت واتعديت
ماتدري وراك اطلكت نسوان
شباب البطرف شيبو من شافوك
والشياب لبسو مودة الشبان
تعال اكرب حبيبي اذنوب عندي اهواي
اريدك ذنب اكبر تكلب الميزان
اسولفلك سوالف مالمسهن بال
جلدك يطربلها اتصير عنده اذان
واكتبلك قصايد بس الك مخصوص
واذبحلك غزل ميذبحه ياهوالجان
انة صاحب قصيده اشبع الاحساس
مو صاحب قصيده اشبع الديوان
منقووولـــــــ ...